<https://www.bralnaznacka.si/sl/aktualno/p-o-s-l-a-n-i-c-a-b-r-a-l-n-i-z-n-a-c-k-i>

<https://www.bralnaznacka.si/sl/aktualno/poslanica-bralni-znacki-drugi-zlog>

<https://www.bralnaznacka.si/index.php/sl/aktualno/poslanica-bralni-znacki-tretji-zlog>

**ČETRTI ZLOG iz črk s poslanstvom: za vse V KROŠNJI BRALNIH RADOSTI**

**Na nebu je veliko zvezd in zvezdic, nebesnih teles.**

**Eno sonce nam je dano, naše. Najbližje nam je mesec.**

**Kot kakšna mama nas ogrne z mesečino.**

**Nekoč se je pomaranča zakotrljala visoko in daleč. Zbala se je,**

**da ne bo našla več domov. Zaklicala je: *Ne bojim se sonca,***

***ker je z njim dan, bojim pa se teme in noči, ker postanem takrat***

***še sama črna in nevidna. Prosim te, mesec, preženi moj strah!***

**Mesec je s svojo tačko potrepljal pomarančo po glavi:**

***Nič se bati! Tako dišiš, žariš in si sočna, kot noben planet.***

***Med nami ostaneš in boš vsem v družbo in veselje: malo sonce.***

**Pomaranča je postala sonce za otroške zadeve: ne sije premočno,**

**greje kolikor treba, ob večerni zarji diši in se igra kot žoga**

**z vsemi puncami in fantiči sveta. Ker je okrogla, ne pozna ne mej**

**ne zidov, ves svet je njen dom.**

**Ampak: *Kako si upa! Na svetu so še dedki in babice, ki prav tako***

***rabijo igro in družbo. Rahlo toploto in svetlobo.***

***Tudi zanje je javno sonce premočno, preveč samodržno.***

**Janko in Metka ne trpita krivice, ne bojita se čarovnice.**

**V nebo zaženeta še tri pomaranče: ena bo za vse sivolase,**

**druga za plešaste, tretja pa za vse, ki so sirote pod milim nebom.**

**Kdo nas, ko smo v skrbeh, potolaži, da časi ne bodo postali še hujši,**

**kot popadljiv pes? Veliko veliko je pravljic, ki nam pomaga verjeti**

**v zmago drobnih sonc, pomaranč. Vse pomaranče sveta so take,**

**da imajo pod lupino krhlje. Tudi v knjigah so krhlji: délimo jih in**

**privoščimo te vitamine sebi in drugim!**

Po spletu ni mogoče ovohavati sonca. In pravijo, da splet ne prenaša

virusne okužbe. Da morajo biti zato pouk in vsi obiski še dlje brez vonja,

kar preko elektronskih zaslonov. Saj: nekoč so Trojancem poklonili konja.

Pa nimam nič proti konju, ki je lep lipicanec.

**Skozi lino v samici korona virusa**

*spet petelin razglaša:*

**NE HODITE ZDOMA, jadrajte med otoki knjig, v vetru domišljije!**

Marko Kravos,

1.VI. 2020